**N Á R O D N Á R A D A   S L O V E N S K E J R E P U B L I K Y**

**III. volebné obdobie**

## N á v r h

poslancov Národnej rady Slovenskej republiky Dagmar Bollovej a Karola Ondriaša

 **n a  v y d a n i e**

 zákona, ktorým sa mení a dopĺňa zákon Národnej rady Slovenskej republiky č. 90/1996 Z.z. o minimálnej mzde v znení neskorších predpisov **.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Návrh na uznesenie**:

 Národná rada Slovenskej republiky

 **s c h v a ľ u j e**

 návrh zákona poslancov Národnej rady

 Slovenskej republiky Dagmar Bollovej a

 Karola Ondriaša, ktorým sa mení a dopĺňa

 zákon č. 90/1996 Z.z.o minimálnej mzde

 v znení neskorších predpisov.

Predkladajú:

Dagmar Bollová, poslankyňa Národnej rady Slovenskej republiky

Karol Ondriaš, poslanec Národnej rady Slovenskej republiky

**Bratislava 1. februára 2005**

**NÁRODNÁ RADA SLOVENSKEJ REPUBLIKY**

**III. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

N á v r h

**Zákon**

**z ....................2005,**

 **ktorým sa mení a dopĺňa zákon Národnej rady Slovenskej republiky č. 90/1996 Z.z. o minimálnej mzde v znení neskorších predpisov**

Národná rada Slovenskej republiky sa uzniesla na tomto zákone**:**

**Čl. I**

 Zákon č. 90/1996 Z.z. o minimálnej mzde v znení zákona č. 366/1997 Z.z., zákona č. 56/19999 Z.z., zákona č. 346/1999 Z.z., zákona č. 298/2000 Z.z., zákona č. 411/2001 Z.z., zákona č. 225/2002 Z.z., zákona č. 514/2002 Z.z., zákona č. 400/2003 Z.z. a zákona č. 525/2004 Z.z. sa mení a dopĺňa takto:

 **1. V § 2 ods. 1, písm. a) a b) znejú**:

„ a) za každú hodinu odpracovanú zamestnancom 41,10 Sk,

 b) za mesiac 7 150 Sk pre zamestnanca odmeňovaného mesačnou mzdou.“.

 **2. V § 6a ods. 1 znie:**

„ (1) Výšku minimálnej mzdy podľa odsekov 2, 4 a 5 ustanoví nariadenie vlády Slovenskej

 republiky vždy k 1. júlu kalendárneho roka v súlade s valorizáciou miezd, dôchodkov

 a rastom inflácie.“.

- 2 -

 **3. V § 6a ods. 3 prvá veta znie:**

„ Koeficient dohodnú zástupcovia štátu, zástupcovia zamestnávateľov a zástupcovia zamestnancov vždy najneskôr do 30. mája kalendárneho roka na základe návrhu Ministerstva práce, sociálnych vecí a rodiny Slovenskej republiky predloženého vláde Slovenskej republiky vždy najneskôr do 1. mája kalendárneho roka.“.

**Čl. II**

Tento zákon nadobúda účinnosť 1. júla 2005.

## Dôvodová správa

**1. Všeobecná časť:**

 V súvislosti s predpokladanou infláciou 3,3 % a prijatým rozhodnutím zvýšiť od 1. januára 2005 náklady na bývanie:

 teplo - 10 %

 stočné - 30 %

 pitná voda - 18 %

a nákladov na energie:

 plyn - 12 %

 elektrina - 2,41 %

 sa dodatočne znehodnotí doteraz vyplácaná minimálna mzda.

 Táto skutočnosť zásadne ovplyvní príjmy najchudobnejšej skupiny obyvateľstva, v dôsledku čoho nielen podstatne klesne možnosť zabezpečenia výživy a najnutnejších potrieb sociálne slabých rodín, ale je i predpokladom zvýšenia počtu neplatičov za bývanie. V snahe aspoň minimálne kompenzovať zvýšené výdavky týchto rodín navrhujeme zvýšiť minimálnu mzdu o cca 10 %.

 V súvislosti so zvýšením minimálnej mzdy predpokladáme, že zamestnávatelia budú nútení zvážiť výšku mzdy u cca 12 % zamestnancov, ktorých čistá mzda v súčasnosti predstavuje doteraz uzákonenú výšku minimálnej mzdy.

 1. Predložený návrh zákona bude mať vplyv na štátny rozpočet, ako je uvedené v doložke

 finančného vplyvu.

 2. Predložený návrh nebude mať vplyv na životné prostredie.

 3. Predložený návrh zákona je v   súlade s  Ústavou Slovenskej republiky a

 medzinárodnými zmluvami, ktorými je Slovenská republika viazaná.

- 2 -

2. Osobitná časť:

K Čl. I:

 Navrhuje sa meniť a doplniť nasledovne:

1. V § 2 ods.1, písm. a) a b) navrhujeme upraviť výšku minimálnej mzdy za každú hodinu odpracovanú zamestnancom z 37.40 Sk na 41.10 Sk a zároveň za mesiac z 6 500 Sk na 7 150 Sk pre zamestnanca odmeňovaného mesačnou mzdou.

2. V § 6a ods. 1 navrhujeme upraviť tak, aby výška minimálnej mzdy podľa odsekov 2, 4 a 5 bola ustanovená nariadením vlády vždy k 1. júlu kalendárneho roka v súlade s valorizáciou miezd, dôchodkov a rastom inflácie a nie ako v doterajšom zákone vždy k 1. októbru kalendárneho roka.

3. V § 6a ods. 3 prvú vetu navrhujeme upraviť tak, aby zodpovedala súčasným podmienkam zákonodarstva a vzťahom medzi vládou, zamestnávateľmi a zamestnancami.

K Čl. II.

 Účinnosť sa navrhuje ustanoviť dňom 1. júla 2005.

Doložka finančných, ekonomických, environmentálnych vplyvov a vplyvov na zamestnanosť

**1. Finančný vplyv**

 Výdavky na zvýšenie minimálnej mzdy budú uhrádzať zamestnávatelia, nezasiahnu štátny rozpočet. Predpokladá sa mierne zvýšenie odvodov do štátneho rozpočtu:

 Z počtu 1 700 000 zamestnaných ( údaje: Štatistický úrad SR - údaj september 2004 ) je cca 8 % to je 136 000 zamestnaných odmeňovaných minimálnou mzdou. Po nami navrhovanom zvýšení na 7 150 Sk, čo predstavuje ročný príjem vyše 80 000 Sk podliehajúci 19 % dani zo mzdy, daň budú odvádzať zamestnávatelia. Očakávané zvýšenie odvodu do štátneho rozpočtu predstavuje cca 290 mil. Sk.

**2. Ekonomický vplyv**

 Predpokladá sa rovnaká úroveň úhrad obyvateľov za bývanie ako v roku 2004, t.j. zmenšuje sa riziko rastu ich zadĺženosti voči organizáciám poskytujúcim bývanie.

**3. Environmentálny vplyv**

 Nebude mať vplyv.

**4. Vplyv na zamestnanosť**

 Bude mať cieľ motivovať k zvýšeniu zamestnanosti.

Bratislava, 1. februára 2005

 Dagmar Bollová

 Karol Ondriaš

**DOLOŽKA ZLUČITEĽNOSTI**

**návrhu zákona s právom Európskej únie**

1. Navrhovateľ zákona: poslanci Národnej rady Slovenskej republiky Dagmar Bollová a

 Karol Ondriaš

2. Názov návrhu zákona: Zákon, ktorým sa mení a dopĺňa zákon č. 90/1996 Z.z. o minimálnej

 mzde v znení neskorších predpisov

3. V práve Európskej únie nie je problematika návrhu zákona upravená

4. Návrh zákona svojou problematikou nepatrí medzi prioritné oblasti aproximácie práva

 uvedené v článku 70 Európskej dohody o pridružení a svojou problematikou nepatrí ani

 medzi priority odporúčané v Bielej knihe

5. Charakteristika právnych noriem Európskej únie, ktorými je upravená problematika

 návrhu zákona: bezpredmetné

6. Vyjadrenie stupňa kompatibility správnou normou Európskej únie: bezpredmetné